**שרה זדרציל**(בגרמנית: **Sarah Zadrazil**; נולדה ב-19 בפברואר 1993) היא כדורגלנית אוסטרייה, המשחקת בעמדת הקשרית בבאיירן מינכן מהבונדסליגה לנשים ובנבחרת אוסטריה.

קריירת מועדונים
---------------

### נוער

זדרציל החלה את קריירת הנוער שלה בינואר 1999 כשהצטרפה לקבוצת הנוער של המועדון אברסי(אנ'). באברסי היא השתתפה בכל מחלקות הנוער עד לגיל 13, אז עברה לקבוצת הנוער של הוף(גר') שבפרברי זלצבורג, בינואר 2008.

### בוגרים

#### הוף

ב-25 ביולי 2009 ערכה זדרציל את הופעתה הבכורה בבונדסליגה האוסטרית לנשים(אנ'), כשהיא מבקיעה שני שערים בניצחון על לינץ. במהלך תקופתה בהוף השתתפה הקשרית ב-55 משחקים בהם כבשה 4 שערים.

#### ברגהיים

ב-14 ביולי 2010 עברה שרה למובילת הבונדסליגה האוסטרית באותה עונה, ברגהיים(אנ'), שם התפתחה לשחקנית מובילה. במהלך עונת 12–2011, השתתפה ב-18 משחקי ליגה כשהיא כובשת שבעה שערים, מה שזיכה אותה במקום בנבחרת העונה של הבונדסליגה האוסטרית.

#### מזרח טנסי באקנירס

במרץ 2012 נרשמה זדרציל ללימודי חינוך גופני באוניברסיטת מזרח טנסי(אנ'), והצטרפה למחלקת כדורגל הנשים של האוניברסיטה, מזרח טנסי באקנירס(אנ').

בשנת המשחקים 2012, השתתפה שרה ב-18 משחקי ליגה, בהם הבקיעה 4 שערים והוסיפה 10 בישולים. בשנה שלאחר מכן, 2013, יכולתה ההתקפית של הקשרית הייתה ברורה יותר מהעונה הקודמת, כשהיא כובשת שמונה שערים ומספקת 11 בישולים לחברותיה. במהלך תקופתה בבאקנירס, הצליחה זדרציל לתרום לעיתים כקרובות כשחקנית משנת-משחק עם שעריה ובישוליה. באותה עונה הבקיעה זדרציל 2 שערים בניצחון 7:0 על אלבמה בולדוגס(אנ'), כשהיא מעורבת במהלכו בעוד 4 שערים. שבועיים לאחר מכן, בניצחון 7:1 על אוניברסיטת דרום קרוליינה, הייתה מעורבת בחמישה שערים עבור קבוצתה. ב-2014, בניצחון 6:1 על אוניברסיטת דרום קרוליינה(אנ'), סיפקה הקשרית 4 בישולים וכבשה שער אחד.

במהלך תקופתה בבאקנירס, בשנת 2015, השתתפה ב-12 משחקים במדי קבוצת המילואים של וושינגטון ספיריט(אנ'), כיום מהNWSL, כשהיא מבקיעה 4 שערים. היא סייעה לקבוצה לזכות באליפות הליגה השנייה דאז(אנ').

ב-2016, לאחר שסיימה בהצלחה את ההתואר הראשון באוניברסיטת מזרח טנסי, חזרה זדרציל לברגהיים.

#### טורבינה פוטסדם

במאי 2016 הצטרפה זדרציל לקבוצת טורבינה פוטסדם מהבונדסליגה הגרמנית לנשים. זדרציל שיחקה במועדון כ-4 עונות, בהן השתתפה ב-82 משחקי ליגה והבקיעה 8 שערי ליגה.

בדצמבר 2018 זכתה זדרציל בתואר כדורגלנית השנה באוסטריה על ידי איגוד העיתונאים. לאחר מכן, בעונת 19–2018, זכתה בתואר אשת הספורט של השנה על ידי זלצבורגר לאונידס.

בתום עונת 20–2019 עזבה זדרציל את פוטסדם, לאחר שלא הגיעה להסכמים על חוזה חדש מול הנהלת הקבוצה.

#### באיירן מינכן

ב-10 ביוני 2020 חתמה זדרציל בבאיירן מינכן מהבונדסליגה לנשים, וב-6 בספטמבר ערכה את הופעת הבכורה שלה במועדון, בניצחון 6:0 על זאנד(אנ').

בעונת 21–2021 זכתה הקשרית באליפות הבונדסליגה יחד עם באיירן.

קריירה בינלאומית
----------------

זדרציל במדי נבחרת אוסטריה במשחק נגד נבחרת הונגריה, 13 בספטמבר 2014
זדרציל במדי נבחרת אוסטריה ביורו 2017
### נבחרות צעירות

זדרציל שיחקה לראשונה עבור נבחרת אוסטריה במדי הנבחרת עד גיל 17(אנ'), בה השתתפה בשישה משחקים וכבשה חמישה שערים. בין השנים 2009–2012, שותפה זדרציל ב-15 משחקים במדי נבחרת אוסטריה עד גיל 19(אנ'), כשהיא מבקיעה 8 שערים.

### נבחרות בוגרות

ב-2010, ערכה זדרציל את הופעת הבכורה שלה בנבחרת אוסטריה, במשחק נגד נבחרת טורקיה(אנ').

במרץ 2016 סייעה לנבחרתה לזכות בגביע קפריסין לנבחרות כדורגל נשים(אנ'), כשהיא מבקיעה שער בודד במהלך הטורניר.

ב-אוגוסט 2017, הייתה חלק מסגל נבחרת אוסטריה שהגיעה לחצי הגמר ביורו 2017, שנערך בהולנד. בעקבות הופעותיה הטובות בטורניר, זכתה בפרס אשת הספורט של השנה באוסטריה(אנ'), בקטגוריית השחקנית הטובה באליפות אירופה.

ביולי 2022, הייתה חלק מסגל הנבחרת ליורו 2022 שהפסידה ברבע הגמר לנבחרת גרמניה.

חיים אישיים
-----------

זדרציל מגיעה ממשפחה של כדורגלנים. אחיה הגדול, פטריק(גר'), הוא כדורגלן מקצועי בעברו.

מאז 2018, זדרציל משמשת כשגרירה רשמית של אופ"א ל-WePlayStrong#, קמפיין מדיה חברתית וולוגים שמטרתו קידום כדורגל נשים והבאתו לקהלים חדשים, על ידי מעקב יום-יומי אחרי חייהן האישיים של כדורגלניות. לצידה בקמפיין עובדות כדורגלניות מפורסמות נוספות כמו ליזה אוונס(אנ'), לאורה פיירזינגר(אנ') ושניס ואן דה סאנדן(אנ').

הישגים ותארים
-------------

**באיירן מינכן**

* בונדסליגה: 2020-21

**נבחרת אוסטריה**

* גביע קפריסין לנבחרות כדורגל נשים(אנ'): 2016
* אליפות אירופה בכדורגל נשים; חצי גמר: 2017

**תארים אישיים**

* אשת הספורט של השנה באוסטריה(אנ'): 2017
* כדורגלנית השנה באוסטריה(אנ'): 2018
* אשת הספורט של השנה על ידי זלצבורגר לאונידס: 2019

ראו גם
------

* נבחרת אוסטריה בכדורגל נשים
* באיירן מינכן (כדורגל נשים)

קישורים חיצוניים
----------------

ויקישיתוף מדיה וקבצים בנושא **שרה זדרציל** בוויקישיתוף
* שרה זדרציל, ברשת החברתית אקס (טוויטר)
* שרה זדרציל, ברשת החברתית אינסטגרם
* פרופיל, באתר Soccerdonna (בגרמנית)
* פרופיל, באתר Soccerway
* פרופיל, באתר WorldFootball.net

הערות שוליים
------------

1. ↑  ביצועי עונת 2012, באתר soccerdonna.de
2. ↑  ביצועי עונת 2012, באתר soccerdonna.de
3. ↑  שער אחד במשחק אחד, באתר vereine.fussballoesterreich.at
4. ↑  הפרופיל של זדרציל, באתר אופ"א
5. ↑  הפרופיל של זדרציל, באתר אופ"א
6. ↑  הפרופיל של זדרציל, באתר fussballoesterreich.at
7. ↑  היסטוריית הופעות בליגה האוסטרית, באתר fussballoesterreich.at
8. ↑  הפרופיל של זדרציל באתר ברגהיים
9. ↑  זדרציל בנבחרת העונה באוסטריה, באתר ברגהיים
10. ↑  זדרציל מצטרפת לטנסי באקנירס, באתר derstandard.at
11. ↑  נתוני העונה של שרה זדרציל, באתר etsubucs.com
12. ↑  נתוני עונת 2012-13 - שרה זדרציל, באתר etsubucs.com
13. ↑  נתוני עונת 2014 - שרה זדרציל, באתר etsubucs.com
14. ↑  דזרציל חוזרת לברגהיים, באתר fussballoesterreich.at
15. ↑  זדרציל הצטרפה לטורבינה פוטסדאם, באתר פוטסדאם
16. ↑  זדרציל עוזבת את פוטסדאם, באתר pnn.de
17. ↑  זדרציל הצטרפה לבאיירן, באתר באיירן
18. ↑  הפרופיל של זדרציל, באתר אופ"א
19. ↑  שלום אוסטריה: אבן החן האוסטרית, שרה זדרציל, באתר fanreport.com
20. ↑  זדרציל מ-USA פיונירס, באתר sn.at
21. ↑  זדרציל נבחרה לכדורגלנית השנה באוסטריה, באתר sport.orf.at
22. ↑  זדרציל: כדורגלנית השנה באוסטריה, באתר derstandard.at